**Markas Šilkūnas karjerą tęs Formulė 4 lenktynėse**

Vienas perspektyviausių Lietuvos kartingo lenktynininkų, 16-metis FIA automobilių sporto žaidynių nugalėtojas Markas Šilkūnas pasirengęs žengti naują karjeros žingsnį: jis pasirašė sutartį su Šveicarijos „Jenzer Motorsport“ komanda. Markas 2026 metais lenktyniaus F4 klasėje „Formula Winter Series“ lenktynėse (5 etapai Portugalijos bei Ispanijos trasose) ir 6 etapų FIA F4 Centrinės Europos lenktynių serijoje, kurios etapai nuo balandžio iki spalio vyks geriausiose Austrijos, Čekijos, Slovakijos ir Vengrijos trasose.

**Logiškas karjeros žingsnis**

„Jau ne vienerius metus planuoju savo, kaip lenktynininko ateitį, iš anksto žinojau, kad į kartingo KZ2 klasę neisiu, o „Formulė 4“ buvo logiškas pasirinkimas. Pastaraisiais metais laimėjau nemažai varžybų, komandos mane žino, jos nuolat seka jaunų kartingo lenktynininkų progresą, tačiau ir patys turėjome įvertinti savo poreikius bei galimybes. Dalyvavome 4 komandų testuose, pasirinkome šveicarų „Jenzer Motorsport“. Šioje komandoje yra važiavęs F1 vairuotojas Yuki Tsunoda, DTM čempionas Nico Mulleris, mums patiko komandos požiūris į jauną vairuotoją, norą tobulėti. Tiko ir varžybų tvarkaraštis, tad pasirašėme sutartį ir tikimės, kad sprendimas bus naudingas abiem pusėms“, - sako Markas Šilkūnas.

Marką kitais metais bus galima pamatyti ir Lietuvoje. Pastaraisiais metais kartingo trasose įvairiose šalyse Markas praleisdavo iki 40 savaitgalių per metus, o F4 lenktynėse 2026-aisiais sportininkas bus užimtas „tik“ 11 savaitgalių. Aišku, dar reikia pridėti testų laiką, tačiau akivaizdu, kad Markas ieško ir kitų galimybių lenktyniauti. Todėl buvo įsigytas BMW „trečiukas“, kuris dabar ruošiamas žiedinėms lenktynėms: Markas Šilkūnas kitąmet dalyvaus Lietuvos „BMW Cup“ ir Baltijos šalių žiedinių lenktynių čempionato etapuose.

**Šių metų sezoną tikisi baigti pergale**

Jau trečius metus Markas kartingo „OK Senior“ klasėje dalyvauja „Champions of the Future Academy program “ lenktynių serijoje. Po jau įvykusių etapų Portugalijos, Ispanijos, Italijos ir Slovakijos trasose, Markas užtikrintai pirmauja. Kiekvienoje trasoje lenktynių savaitgalį vyksta dvejos įskaitinės lenktynės. Markas iš 8 finalinių važiavimų yra laimėjęs 5, po vieną kartą yra užėmęs trečią, ketvirtą ir septintą vietas – jis turi surinkęs 489 taškus ir daugiau nei užtikrintai lenkia artimiausius varžovus. Tačiau iki čempionato pabaigos lieka dar du etapai Jungtiniuose Arabų Emyratuose: lapkričio 24-26 dienomis laukia startas Al Aino trasoje, o čempionatas bus baigtas gruodžio 1-3 dienomis Al Forsano trasoje Abu Dabyje.

Pasak Marko, nors persvara prieš varžovus yra solidi, kartingo sporte iki paskutinio posūkio negali būti ramus dėl rezultato. Todėl jis nusiteikęs atiduoti visas jėgas, kad iškovotų dar vieną solidžią pergalę savo sportinėje karjeroje.

O kadangi „Champions of the Future“ – tai Tarptautinės automobilių federacijos FIA globojamas renginys, į lenktynių dalyvius dairosi ir daugelio komandų skautai. Galima neabejoti, kad Šilkūno pavardę ne vienas jų jau yra girdėjęs, nes tarp bendraamžių Markas garsėja labai greita adaptacija įvairioms trasoms, puikiu technikos išmanymu ir aukštu lenktynininko IQ.

„Mes esam laimingi, kad pavyko susitarti su Marku ir kad jis lenktyniaus mūsų komandoje. Turint omenyje jo sėkmingą karjerą kartingo sporte, jis žengė logišką žingsnį į formulę ir mes toliau keliausime drauge. Nekantriai laukiame pirmųjų varžybų „Winter Series“, bus įdomu su juo dirbti ir F4 CEZ čempionate,” – sako “Jenzer Motorsport” komandos savininkas Andreas Jenzer.

„Su Marku dirbame jau trejus metus ir matome, kaip sėkmingai jis atstovauja Lietuvą tarptautinėje arenoje. Esame laimingi, kad Markas žengia didelį žingsnį pirmyn – į Formulę 4. Tai naujas etapas jo sportinėje karjeroje, kuris neabejotinai suteiks naujų iššūkių, bet kartu ir naujų tobulėjimo galimybių. Markas pastaraisiais metais demonstruoja ryžtą, brandą ir puikią darbinę etiką, esu tikras, kad daug pasieks ir toliau greitai tobulės kaip profesionalus lenktynininkas. „Minardi Managment“ džiaugiasi, galėdami prisidėti prie šio jaunuolio kelionės į naują karjeros etapą,“ – sako Giovanni Minardi, „Minardi Management“ savininkas.